
Holt jog, vagy új lehetőségek csírája? A kérelmezési és panaszjog napjainkban

Hatályos Alaptörvényünk alapjogi katalógusában – a világ legtöbb alkotmányához hasonlóan – megbújik egy hazánkban alig ismert jog, amelynek tekintetében a jogtudomány „sántítva baktat az alkotmányos (és egyéb) szabályozás után, s inkább a pozitív jog glosszálására törekszik.” Ez az Alaptörvény XXV. cikkében biztosított petíciós jog, amelyről a rendszerváltás óta szinte megfeledkezett a jogtudomány, az Alkotmánybíróság, de még maga a jogalkotó is.

Hazánkban 2014. január 1-jén hatályba lépett a közérdekű bejelentésekről és panaszokról szóló 2013. évi CLXV. törvény, amely az alapjog átfogú szabályozását célozza. E dolgozat kiindulópontja az, hogy a petíciós jogban (részjogosítványait tekintve a kérelmezési- és panaszjogban) a jelenlegi perspektíváknál jóval több lehetőség rejlik, amelynek a megfelelő kiaknázásával rengeteget nyerhetne a társadalom. A kormányzás „másik oldalán” álló lakosság tapasztalatainak és javaslatainak a döntéshozatalba való becsatornázásától kezdve a korrupció elleni harcon át az egyéni érdekvédelemig számos területen érhetne el pozitív társadalmi változásokat a jogintézmények tudatosabb használata.

Az alapjog viszonylagos „elhanyagoltsága” okán a dogmatikája a lehetségesnél kevésbé kidolgozott, épp ezért számos esélyt kínál a fejlesztésre. Ahhoz, hogy a fenti célokig eljuthassunk, stabil dogmatikai alapra van szükség, amelyre később fel lehet építeni a joggyakorlásra vonatkozó szabályok koherens, megfelelően tiszta fogalmakkal dolgozó rendszerét. A dolgozat ezért ennek vizsgálatára helyezi a hangsúlyt. Célja, hogy az elemzés végére feltárja a kérelmezési- és panaszjog fogalmi elemeit, így eljusson az alapjog komplex fogalmának meghatározásához, és egy megújított alkotmányszöveg javaslatához.
A dolgozatot mintegy „kiegészítő” jelleggel széles körű empirikus vizsgálódáson alapuló felmérés kíséri, amely a vizsgált alapjog utóbbi 15 évben nem kutatott gyakorlati érvényesülését veszi górcső alá és tesz releváns megállapításokat, amelyek az alapjog fejlesztésének kiindulópontjai lehetnek.



